section_heading: Vojna karijera
paragraph_text: U srpnju 1900. Deimling je promaknut u čin potpukovnika, te je istodobno premješten na službu u odjel za mobilizaciju Glavnog stožera. U Glavnom stožeru služi iduće tri godine, do srpnja 1903., kada postaje zapovjednikom 112. pješačke pukovnije. U međuvremenu je, u listopadu 1902., promaknut u čin pukovnika. U svibnju 1904. Deimling je upućen u Njemačku Jugozapadnu Afriku gdje zapovijedajući 2. poljskom pukovnijom zaštitnih snaga sudjeluje u suzbijanju ustanka Herera. Nakon dopusta u studenom 1905. raspoređen je u službu u Glavni stožer, da bi šest mjeseci poslije u svibnju 1906. bio imenovan zapovjednikom svih njemačkih snaga u Njemačkoj Jugozapadnoj Africi.